Kaapstadse damvlakke daal effensSteenbrasdam (Foto: Stad Kaapstad) Damvlakke in Kaapstad het die afgelope week met 0.2% gedaal tot 76%. Die gemiddelde verbruik het die afgelope week van 546 miljoen liter water per dag tot 563 miljoen liter water per dag toegeneem, het die Stad Kaapstad in ŉ verklaring gesê. “Inwoners moet hul bes probeer om by die 500 miljoen liter water per dag-beperking te hou tot ŉ nuwe beperking deur die nasionale departement van water en sanitasie ingestel word. Dié besluit sal na verwagting in Desember gemaak word.” Verbruikers word daaraan herinner dat ŉ vlak 5-waterbeperking steeds van krag is en inwoners word tot 70 liter per dag per persoon beperk. Stand van damme: Bron: Stad Kaapstad Vlak 5-waterbeperkings: – Geen natlei/besproeiing met munisipale water nie. Kwekerye en landbouverbruikers mag aansoek doen vir kwytskelding. – Geen swembad mag met munisipale drinkwater aangevul word nie. – Voertuie (insluitend motors, taxi’s, sleepwaens, karavane, bote) mag nie gewas word met munisipale drinkwater nie. – Geen harde oppervlak mag met munisipale water afgespoel of gewas word nie. – Geen munisipale drinkwater mag in ornamentele fonteine of waterspuite gebruik word nie. – Alle privaat swembaddens moet bedek word. – Die gebruik van mobiele of tydelike speelswembaddens word verbied. – Indien boorgat/putwater vir tuine, swembaddens of ander harde oppervlakke gebruik word, mag dit slegs vir ŉ maksimum van een uur op Dinsdae en Saterdae, voor 09:00 en ná 18:00 gedoen word. Die stad ontmoedig egter die gebruik van die water vir dié doeleindes om seker te maak alle grondwater word nie onttrek nie. Besoek www.capetown.gov.za/thinkwater vir alle waterverwante inligting.